**ОТЧЕТ**

**за извършена дейност по**

**Наредба №2 от 27 март 2019г. за медицинските и други услуги по чл.82, ал.1а и 3 от Закона за здравето и за реда и условията за тяхното одобряване, ползване и заплащане, за одобряване, ползване и заплащане на услугите от Наредбата от лица над 18-годишна възраст,**

**за периода 01.04.2019г. – 31.12.2019г.**

С изменения в Закона за здравето и Закона за здравното осигуряване и приемане на Наредба №2 от 27 март 2019г. за медицинските и други услуги по чл.82, ал.1а и 3 от Закона за здравето и за реда и условията за тяхното одобряване, ползване и заплащане (Наредбата) на министъра на здравеопазването, считано от 01 април 2019г. дейностите по одобряване на заплащане на медицински и други услуги на български граждани извън обхвата на задължителното здравно осигуряване преминават в НЗОК.

Обхватът на медицинските услуги за финансово и организационно подпомагане на български граждани над 18-год възраст, включва:

1. трансплантация на органи и хемопоетични стволови клетки;

2. лечение в чужбина, извън трансплантацията, което не е включено в обхвата на задължителното здравно осигуряване, чрез необходим за конкретния пациент метод, който не е приложим в Република България, когато същият се прилага в чужбина и е с доказана ефективност на лечението в световната медицинска практика;

3. участие на чуждестранни медицински специалисти в диагностични и лечебни процедури и трансплантации в лечебни заведения на територията на Република България в случаите, когато няма български медицински специалисти и/или такива с опит в съответната област и/или това е необходимо за лечебния процес.

4. В случаите на трансплантация могат да се заплащат и разходи, свързани с намирането на донор, включително неродствен, изследвания на донора, вземането на органа/стволовите клетки и тяхното транспортиране, лекарствени продукти и медицински изделия, необходими за предоперативното лечение, реанимацията и следоперативния период до изписване на пациента от лечебното заведение, диагностика и лечение на живия донор и на реципиента в следтрансплантационния период, съобразно действащата в страната нормативна уредба.

Към 01.04.2019 год. към НЗОК са прехвърлени от Министерство на здравеопазването 23 заявления по неприключени преписки, на основание § 13, ал. 2 и 3 от преходните и заключителни разпоредби на Закона за бюджета на Националната здравноосигурителна каса за 2019 г. Прогнозното финансово задължение по прехвърлените 23 заявления е в размер на 1 865 000 евро или 3 6927 000 лв. и има следния вид :

|  |  |  |  |
| --- | --- | --- | --- |
| **Справка за прогнозна сума от постъпили в НЗОК, Заявления от КЛЧ (в евро) Общо :** | | | |
| **Кандидатстване за :** | **Прогнозна сума без формуляр S2** | **Прогнозна сума с формуляр S2** | **Обща прогнозна сума** |
| бъбречни трансплантации | 0 | 640 000 евро | 640 000 евро |
| белодробни трансплантации | 0 | 360 000 евро | 360 000 евро |
| стволово-клетъчни трансплантации | 0 | 370 000 евро | 370 000 евро |
| трансплантации на панкреас | 0 | 240 000 евро | 240 000 евро |
| лечение на усложнение след стволово-клетъчна трансплантация | 0 | 65 000 евро | 65 000 евро |
| травма на гръбначен стълб | 40 000 евро |  | 40 000 евро |
| имунотерапия | 80 000 евро |  | 80 000 евро |
| политравма | 70 000 евро |  | 70 000 евро |
| **Общо :** | **190 000 евро** | **1 675 000 евро** | **1 865 000 евро** |

За периода от 01.04.2019 г. до 31.12.2019 г. са постъпили 64 заявления за заплащане на медицински и други услуги по чл. 82, ал. 1а и 3 от Закона за здравето на български граждани над 18 години:

|  |  |  |  |  |  |  |
| --- | --- | --- | --- | --- | --- | --- |
| Период | Брой подадени заявления | издадени заповеди за разрешение на лечение в чужбина | Издадени формуляри S2 въз основа на заповеди за одобряване на медицинските услуги по Наредба № 2 | заповеди за отказ | Заповеди за прекратяване | заявления насочени към комисия по S2 |
| Заявления, постъпили в НЗОК за периода 01.04.-31.12.2019 | **64** | **7** | **9** | **21** | **15** | **4** |
| **Общо** | **64** | **7** | **9** | **21** | **15** | **4** |

От общия брой заявления за одобряване на заплащане на лечение в България и чужбина: 34 са за трансплантации, а именно

За трансплантация на бял дроб- 6

* За трансплантация на бял дроб и сърце - 1;
* За трансплантация на бъбрек- 12;
* За трансплантация на бъбрек и панкреас – 2;
* За трансплантация на бъбрек и пластика на пикочен мехур – 1;
* За трансплантация на панкреас/панкреасни клетки – 2;
* За стволово-клетъчна трансплантация – 9;
* За трансплантация на черен дроб – 1;

**По седем заявления са издадени заповеди за одобряване заплащането на услуга, като по 4 заповеди са издадени 15 бр. формуляр S2** от Комисията за разглеждане на искания за издаване на разрешение за получаване на лечение за сметка на НЗОК на територията на друга държава членка на ЕС.

**По петнадесет заявления са издадени заповеди за прекратяване**, поради изтичане на нормативно определения срок за отстраняване на неясноти и непълноти в съдържащата се документация.

**По 21 заявления са издадени заповеди за откази**, поради липсата на определените предпоставки за заплащане на услуги при условията и по реда на Наредбата.

**Преписките по 4 заявления са пренасочени по компетентност за издаване на формуляр S2** към Комисията за разглеждане на искания за издаване на разрешение за получаване на лечение за сметка на НЗОК на територията на друга държава членка на ЕС.

След преминаването от 01.04.2019г. на дейността в НЗОК при разглеждане на подадените заявленията са установени някои нормативни празноти при лечение на лица над 18 години, а именно:

1. Липсва правна уредба по отношение на спешните случаи. Общия ред за разглеждане на заявленията е неприложим, тъй като Наредбата предвижда предварително одобряване на заявените медицински и други услуги, а в тези случаи се налага одобрението да бъде последващо. За спешните случаи следва да бъдат създадени специални разпоредби, които да предвиждат последващо одобряване на извършените медицински и други услуги, като бъде разписана отделна процедура в която не присъстват задължително външни експерти.

2.По отношение на срокът за издаване на заповед за одобряване или отказ от заплащане на заявените медицински услуги:

Четиринадесетдневния срок за разглеждане на заявленията е много-кратък и в много от случаите е невъзможно да бъде спазен. Той е кратък както за издаване на заповедта от управителя на НЗОК така и по отношение на заявителя, когато следва да предостави допълнителна медицинска документация. В този случай, след непредставяне от страна на заявителя на поисканите документи в срок от два дни, преписката следва да се прекратява. На практика не е възможно заявителят да представи медицински документ в този кратък срок, ако същия не е наличен и се налага да бъде извършен медицински преглед.

Кратък е петдневния срок за получаване на експертните становища, тъй като в случай, че някой от външните експерти даде отрицателно становище или в момента е възпрепятстван да даде становище по една или друга причина, заявлението се изпраща на трети външен експерт. И в този случай петдневния срок е неизпълнимо условия, като час от процедурата за разглеждане на заявлението. Видно от гореизложеното е, че в повечето случаи е невъзможно крайния административен акт да бъде издаден в рамките на 14- дневния срок.

В тази връзка НЗОК е направила предложение до МЗ за предвиждане на специален срок в Закона за здравето за разглеждане на заявленията.

3.По отношение на заявленията за лечение в чужбина за лица над 18 в трети страни, извън ЕС:

Често срещан случай е заявителят да представя оферта на лечебно заведение в държава извън Европейския съюз (Турция, Израел, САЩ и др.) за лечение или трансплантация. Наредба №2 предвижда лечение (трансплантация) в тези държави да се провежда само по изключение, когато методът по който ще се извърши същото не се прилага на територията на Европейския съюз. Често това ограничение води до невъзможност за лечение на българските граждани, поради обстоятелството, че лечебните заведения в страните членки на ЕС отказват да предоставят оферти за лечение.

НЗОК е направила предложение до МЗ за изменение на нормативната уредба, като се даде по широка възможност за лечение в чужбина.

С изменение и допълнение на Наредба №2 от 27 март 2019г. за медицинските и други услуги по чл.82, ал.1а и 3 от Закона за здравето, считано от 1.10.2019г. направеното предложение за извършване на трансплантации е отразено в Наредба №2 и съществуващото ограничение за извършване на трансплантации отпада.

По повод трансплатации на бял дроб са изпратени и писма до 28 точки за контакт на страните членки на ЕС и от ЕИП, с молба за предоставяне на информация относно възможностите за извършване на белодробни трансплантации на български граждани в лечебни заведения в чужбина. До 31.12.2019г. са получени отговори от Финландия и Франция и същите са изпратени незабавно на МЗ и ИАМН за предприемане действия по компетентност.

За периода 01.04.2019 г. – 31.12.2019г. Национална здравноосигурителна каса е извършила разходи за лечение на 2 броя лица над 18-годишна възраст в размер на 142 775,59 лв.